1,5 mld. lei de la bugetul de stat pentru primării, în plină campanie electorală
Administraţia Fondului pentru Mediu a anunțat programul ce vizează realizarea de sisteme de alimentare cu apă, canalizare şi epurare a apelor uzate, pentru care a fost alocat un buget de 1,5 miliarde de lei.
1,5 mld. lei pentru primării, în plină campanie. FOTO: Facebook/ Municipiul Cluj-Napoca
Unităţile Administrativ-Teritoriale (UAT) se pot înscrie, în perioada 5 aprilie - 6 mai 2024, în programul ce vizează realizarea de sisteme de alimentare cu apă, canalizare şi epurare a apelor uzate, pentru care a fost alocat un buget de 1,5 miliarde de lei, informează Administraţia Fondului pentru Mediu (AFM), într-un comunicat transmis, miercuri, Agerpres. Lansarea programului are loc în plină campanie electorală pentru alegerile locale și europarlamentare din 9 iunie.
Derularea ediţiei din acest an a programului de realizare a sistemelor de alimentare cu apă, canalizare şi epurare a apelor uzate - apă-canal va avea loc în perioada 5 aprilie 2024, ora 10:00 - 6 mai 2024, ora 23:59 sau până la epuizarea bugetului.
Înscrierea în cadrul acestei sesiuni se va face prin intermediul aplicaţiei informatice AFM, în limita a 200% din bugetul alocat sesiunii.
Potrivit sursei citate, programul ce are alocat un buget de 1,5 miliarde de lei are caracter multianual şi se desfăşoară la nivel naţional, pe regiuni. Astfel, cea mai mare sumă a fost repartizată regiunii Nord-Est (judeţele: Argeş, Călăraşi, Dâmboviţa, Giurgiu, Ialomiţa, Prahova şi Teleorman) - buget de 253.999.212 lei, urmată de regiunea Sud-Muntenia (judeţele: Argeş, Călăraşi, Dâmboviţa, Giurgiu, Ialomiţa, Prahova şi Teleorman), Nord-Vest (judeţele: Bihor, Bistriţa-Năsăud, Cluj, Sălaj, Satu Mare şi Maramureş) - buget de 198.526.620 lei, Sud-Est (judeţele: Brăila, Buzău, Constanţa, Galaţi, Vrancea şi Tulcea) - buget de 186.418.337 lei, Centru (judeţele: Alba, Braşov, Covasna, Harghita, Mureş şi Sibiu) - buget de 178.788.369 lei, Bucureşti-Ilfov (177.890.753 lei), Sud-Vest Oltenia (judeţele: Dolj, Gorj, Mehedinţi, Olt şi Vâlcea) - buget de 147.498.572 lei, şi Vest (judeţele: Arad, Caraş-Severin, Hunedoara şi Timiş) - buget de 131.384.791 de lei.
În cadrul programului se finanţează tipurile de investiţii care vizează atât înfiinţarea sistemelor de alimentare cu apă şi a sistemelor de canalizare, cât şi extinderea sau modernizarea sistemelor de alimentare cu apă şi sistemelor de canalizare existente.
Solicitanţii eligibili în cadrul programului sunt: Unităţile Administrativ-Teritoriale la nivel de comună, oraş, municipiu, judeţ; subdiviziunile administrativ-teritoriale ale municipiului Bucureşti; asocierile fără personalitate juridică, încheiate între solicitanţii din cadrul aceleiaşi regiuni.
Conform ghidului de finanţare al programului, se acordă fonduri în procent de maximum 100% din cheltuielile eligibile, în limita sumelor ce pot fi acordate pentru fiecare categorie de solicitanţi.
Citiți monitorulcj.ro și pe Google News
CITEȘTE ȘI: